આજે માનવી પોતાનાં કુળ અને મૂળ વિશે પ્રમાણભૂત માહિતી મેળવવાની ઉત્કંઠા રાખે એ સ્વાભાવિક છે‚ અને એમાં આજ સુધી દરેક જ્ઞાતિ કે વંશના જિજ્ઞાસુઓને પૂર્ણ સંતોષ થાય એવી હકીકતો નથી સાંપડી એ પણ એક હકીકત છે. થોડાં વર્ષો પહેલાં લંડનમાં એક અંગ્રેજી ફિલ્મ બહુ જ લોકપ્રિય થયેલી. એનું નામ હતું ‘ધી રુટ્સ’. એ ફિલ્મનો નાયક શહેરમાં વસતો આધુનિક નાગરિક છે‚ એને પોતાની જાતિ અને પોતાના વંશ વિશેની મૂળ પ્રમાણભૂત ઐતિહાસિક વિગતો ભેગી કરવાની લગન લાગી અને વર્ષો પછી અનેક સ્થળોએ ફરીને પોતાના કુળ અને મૂળ શોધી કાઢ્યાં એની વાત હતી. આ ફિલ્મ જોઈને ત્યાંના અનેક યુવાનોને પોતાના વંશ વિશે જાણવાની ઈચ્છા થઈ આવી. એ યુવાનોમાં મારા નજીકના સંબંધીઓ ભારતીય બ્રાહ્મણો પણ હતા. મારા ઉપર પત્ર આવ્યો કે આપણા કુટુંબ વિશે તમામ માહિતી એકઠી કરો.